32006R1022
L 184/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1022/2006 AL COMISIEI
din 5 iulie 2006
de modificare a Regulamentului (CE) nr. 1071/2005 privind normele de aplicare a Regulamentului (CE) nr. 2826/2000 al Consiliului privind acțiunile de informare și promovare pentru produsele agricole pe piața internă
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2826/2000 al Consiliului privind acțiunile de informare și promovare pentru produsele agricole pe piața internă (1), în special articolul 4, articolul 5 alineatul (1), precum și articolul 12,
întrucât:
(1)
Articolul 3 din Regulamentul (CE) nr. 2826/2000 definește criteriile care trebuie să fie utilizate pentru determinarea temelor și a produselor pentru care acțiuni de informare și/sau promovare pot fi puse în aplicare pe piața internă. Aceste teme și produse sunt enumerate în anexa I la Regulamentul (CE) nr. 1071/2005 al Comisiei (2).
(2)
În conformitate cu articolul 5 din Regulamentul (CE) nr. 2826/2000, pentru fiecare din sectoarele sau produsele selectate trebuie stabilite linii directoare care să definească orientările generale ale campaniilor ce urmează să fie realizate în aceste sectoare. Liniile directoare pentru sectoarele și produsele selectate sunt prevăzute în anexa II la Regulamentul (CE) nr. 1071/2005.
(3)
Recenta criză provocată de influența aviară a destabilizat sectorul cărnii de pasăre provocând o scădere semnificativă a consumului determinată de o criză de încredere din partea consumatorilor. Prin urmare, este necesar să se prevadă posibilitatea organizării unor acțiuni de informare și/sau promovare în acest sector pentru a-i reda încrederea consumatorului în mod durabil, în special printr-o informare corespunzătoare.
(4)
Prin urmare, este necesar să se includă carnea de pasăre în lista produselor de promovat și să se stabilească liniile directoare care definesc orientările generale ale campaniilor de realizat în acest sector.
(5)
Prin urmare, Regulamentul (CE) nr. 1071/2005 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare comun „Promovarea produselor agricole”,
ADOPTĂ PREZENTUL REGULAMENT:
Articolul 1
Regulamentul (CE) nr. 1071/2005 se modifică după cum urmează:
1.
La anexa I, se adaugă următoarea liniuță:
„-
carne de pasăre”.
2.
La anexa II, se adaugă textul din anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 iulie 2006.